טריפל דאבל ללברון בניצחון הלייקרס
צפו בתקצירים: קינג ג'יימס הוביל ל-113:129, בוסטון הביסה את פילי. מיאמי גברה 87:102 על אורלנדו, הניקס הפתיעו את אינדיאנה
כפיר שקד | ספורט 5 | פורסם 02/02/20 10:25
ליל משחקים עמוס נוסף בסימן שתי פציעות מטרידות של קיירי אירווינג וטריי יאנג המשיך את המסורת של משחקי מוצאי שבת הליגה הטובה בעולם. במוקד, הלייקרס התאוששו מההפסד לפורטלנד ומערימת הרגשות שהציפה את המועדון שמזוהה מעל להכל עם קובי בראיינט המנוח, עם ניצחון קליל בחוץ על הקינגס, בזכות 15 נקודות, 11 אסיסטים ו-10 ריבאונדים של לברון ג'יימס. 32 נקודות של ג'יילן בראון דחפו את בוסטון לניצחון חלק על פילדלפיה. בעוד משחקים, הניקס הפתיעו את אינדיאנה בחוץ, מיאמי נתנה נוקאאוט לאורלנדו בדרבי הגדול של פלורידה וברוקלין נכנעה לוושינגטון אחרי שאירווינג נטש את הפרקט ברבע האחרון בעקבות פציעה בברך ימין.
סקרמנטו (31:18) - לייקרס (11:37) - 129:113
אחרי אחד הערבים המרגשים בתולדותיה, בו נפרדה הקבוצה המעוטרת מעיר המלאכים מגדול שחקניה בכל הזמנים, קובי בראיינט שהלך לעולמו בתאונת מסוק לפני כשישה ימים, היה חסר ללייקרס רק דבר אחד. ניצחון. לברון ולהקתו יצאו מחדר ההלבשה בבירת קליפורניה כמו מלוע של תותח וכבר בסיום הרבע הראשון הוליכו 22:44 ולמעשה הפכו את שלושת הרבעים הבאים לגארבג' טיים. קינג ג'יימס שספד בצורה כל כך מרגשת לקובי לפני משחק ההפסד לפורטלנד, העמיד מול הקינגס טריפל דאבל מינימלי של 15 נקודות, 11 אסיסטים ו-10 ריבאונדים. אנתוני דייויס הוליך את קלעי הסגולים-זהובים עם 21 נקודות שחזרו לנצח אחרי שני הפסדים ברציפות וקיבלו גם 19 נקודות מאייברי בראדלי ו-15 נקודות מקנטביוס קולדוול-פופ.
אצל הקינגס, די'ארון פוקס הוליך את הקלעים עם 24 נקודות ובאדי הילד עלה מהספסל והוסיף 22 נקודות משלו, לקינגס שנכנעו בפעם השנייה בלבד בחמשת משחקיהם האחרונים. מחוות רבות ליוו את ההתמודדות. תמונה ענקית של קובי בראיינט וביתו ג'יאנה הוצבה מחוץ לגולדן 1 סנטר, אולמה הביתי של סקרמנטו, כשהמעריצים הרבים כותבים את אשר על ליבם ומניחים זרי פרחים לזכר תשעת הקורבנות של תאונת המסוק המחרידה.
Back home to L.A. with the W. #LakersWin pic.twitter.com/08DhU8pAEe
The Sacramento Kings had a wall dedicated to Kobe and Gianna that fans could sign. MORE @ https://t.co/Hi0FJ09ZBK pic.twitter.com/fQcSqWuKlz
— BarDown (@BarDown) February 2, 2020
בוסטון (15:33) - פילדלפיה (19:31) - 95:116
ג'יילן בראון פשוט הבריק בניצחון האדיר של הסלטיקס במאבק הצמרת מול פילי. 32 נקודות ב-13 מ-23 מהשדה היו לבראון שקיבל עזרה פנטסטית, ממי שרק ביום חמישי האחרון נבחר כמחליף באולסטאר לראשונה בקריירה, ג'ייסון טייטום, שתפר 25 נקודות לזכות הקבוצה ממסצ'וסטס. המארחת שלטה לאורך כל המשחק ופשוט פירקה את הסיקסרס שלא מצאו תשובות הגנתיות מול הצעירים של בוסטון. בן סימונס הוליך את קלעי פילי עם 23 נקודות, אך בערב בו ג'ואל אמביד, שחקן חמישיה באולסטאר להזכירכם, קולע רק 1 מ-11 מהשדה ומסיים עם 11 נקודות (9 מהן מקו העונשין), לבחורים מפנסילבניה לא היה באמת סיכוי, בדרך להפסד מספר 17 (!) העונה בחוץ.
אורלנדו (28:21) - מיאמי (15:33) - 102:89
ג'ימי באטלר היה מצוין עם 24 נקודות וטיילר הירו הרוקי, עלה מהספסל והוסיף 23 נקודות משלו בדרך לניצחון חוץ משכנע להיט בדרבי של פלורידה. האורחים שלטו בקצב המשחק לכל אורכו ונעזרו בערב לא שגרתי של באם אדבאיו שסיים אמנם רק 4 נקודות אך קטף 14 ריבאונדים, חילק 5 אסיסטים והוסיף 4 חסימות ו-3 חטיפות למיאמי שניצחה שניים משלושת משחקיה האחרונים. בצד השני לא היו יותר מידי סיבות לחייך כשארון גורדון הוביל את קלעי המג'יק עם 24 נקודות. עוד אצל הארוחת, ניקולה ווצ'ביץ' הוסיף 21 נקודות והוריד 9 ריבאונדים, עבור האורחים המידרדרים שהפסידו משחק חמישי ברציפות.
וושינגטון (31:16) - ברוקלין (26:21) - 107:113
רק לפני שלושה שבועות חזר קיירי אירווינג לפרקט אחרי היעדרות בת חודשיים בעקבות פציעה בכתף. הלילה שוב נפצע הרכז השברירי של הנטס, הפעם בברכו הימנית בעקבות מפגש עם בראדלי ביל מהוויזארדס שהסתיים בעיקום ברכו הימנית של קיירי. אירווינג צנח על הפרקט וירד לחדרי ההלבשה עם חשש לנקע בברך. קיירי עוד הספיק לקלוע 11 נקודות במשחק עצמו בו מי שהוליך את קלעי הנטס הוא ספנסר דינווידי שסיים עם 26 נקודות, והאורחת עם הפסד ראשון אחרי שני ניצחונות רצופים. ביל שהיה במרכז הפציעה של אירווינג הוליך את קלעי המארחת עם 34 נקודות נהדרות ב-11 מ-23 מהשדה והקבוצה מעיר הבירה רשמה את ניצחונה השני ברציפות.
דאלאס (19:30) - אטלנטה (36:13) - 100:123
מה שהיה אמור להיות מפגש בין שני שחקני השנה השנייה החמים בליגה, התחיל בסימן פציעתו ביום חמישי האחרון של לוקה דונצ'יץ' והמשיך בנקע בקרסול ימין של טריי יאנג מההוקס שירד לחדרי ההלבשה במהלך הרבע השלישי ולא שב. בהיעדרו של הסלובני, ג'יילן ברונסון הבריק עבור דאלאס עם 27 נקודות ו-8 אסיסטים. עוד אצל המאבריקס, דוריאן פיני-סמית קלע 22 נקודות והוריד 7 כדורים חוזרים עבור הבחורים מטקסס שקטעו רצף של שני הפסדים. את קלעי האורחת הוביל ג'ון קולינס עם 26 נקודות וקווין הוארטר הרוקי הוסיף 20 נקודות משלו, עבור החבורה מג'ורג'יה שהשתרכה מאחורי דאלאס במהלך כל ההתמודדות ורשמה הפסד חמישי בשמונת משחקיה האחרונים.
צפו בתקציר הניצחון של דאלאס >>
אינדיאנה (18:31) - ניו יורק (36:14) - 92:85
אחרי הקטטה המכוערת בסיום משחק התבוסה לממפיס ברביעי, הצליחו הבחורים מהתפוח הגדול לרשום ניצחון חוץ מפתיע. מרקוס מוריס, שעמד במוקד התקרית מול הגריזליס, הוליך את הניקס עם 28 נקודות מצוינות. ג'וליוס רנדל הוסיף 16 נקודות ושיא עונתי של 18 ריבאונדים בדרך לניצחון החוץ שביעי בסה"כ עבור חניכיו של מייק מילר. אצל הפייסרס בלט דומנטאס סאבוניס שצלף 25 נקודות ב-10 מ-15 מהשדה, אך המארחת פיגרה ברוב המשחק ורשמה את הפסד הבית השישי שלה בסה"כ העונה.